PMIndiaData/PMIndiaSum huggingface dataset:
भारत आणि लाओ यांच्यातील हवाई सेवा करारावर स्वाक्षरी करण्यास मंत्रिमंडळाची मंजुरी

पंतपधान नरेंद्र मोदी यांच्या अध्यक्षतेखाली केंद्रीय मंत्रिमंडळाने भारत आणि लाओ यांच्यातील नव्या हवाई सेवा करारावर स्वाक्षरी करायला मंजुरी दिली आहे. या करारामुळे दोन्ही देशांदरम्यान व्यापार, गुंतवणूक, पर्यटन आणि सांस्कृतिक आदान-प्रदानात वाढ होईल अशी आशा आहे. तसेच जलद संपर्कासाठी पोषक वातावरण आणि दोन्ही देशांमधील विमान कंपन्यांना व्यावसायिक संधी उपलब्ध होतील. या कराराअंतर्गत, दोन्ही देशांच्या नियुक्त विमान कंपन्यांना विशिष्ट मार्गांवर हवाई सेवेसाठी समान संधी मिळतील. मार्ग आणि वारंवारिता याबाबत नंतर निर्णय घेतला जाईल. दोन्ही देशांमधील कोणत्याही हवाई परिचालनासाठी हा करार मूलभूत कायदेशीर चौकट आहे.
लाल किल्ला येथे सुभाषचंद्र बोस संग्रहालयाचे पंतप्रधान करणार उद्‌घाटन

पंतप्रधान नरेंद्र मोदी नवी दिल्लीतल्या लाल किल्ला येथे 23 जानेवारी 2019 ला सुभाषचंद्र बोस संग्रहालयाचे उद्‌घाटन करणार आहेत. नेताजी सुभाषचंद्र बोस आणि आझाद हिंद फौजेवरील संग्रहालयाचे उद्‌घाटन करण्यासाठी पंतप्रधान कोनशिलेचे अनावरण करतील. पंतप्रधान संग्रहालयालाही भेट देतील. याद-ए-जालियान संग्रहालयाला (जालियानवाला बाग आणि पहिले महायुद्ध यावरील संग्रहालय) भेट देतील. नवी दिल्ली येथील लाल किल्ल्यात 1857 वरील, भारताच्या पहिल्या स्वातंत्र्यसमरावरील संग्रहालयाला आणि भारतीय कलेवरील दृश्यकला संग्रहालयाला देखील पंतप्रधान भेट देतील. नेताजी सुभाषचंद्र बोस आणि आझाद हिंद सेनेवरील संग्रहालय, सुभाषचंद्र बोस आणि आझाद हिंद सेनेचा संपूर्ण इतिहास दर्शवतील. सुभाषचंद्र बोस आणि आझाद हिंद सेनेशी संबंधित विविध वस्तू संग्रहालयात आहेत. यात नेताजींनी वापरलेली लाकडी खुर्ची आणि तलवार, पदके, बिल्ले, गणवेष आणि इतर वस्तूंचा समावेश आहे. ज्या महत्वाच्या वास्तूंसाठी पायाभरणी केली होती, त्या वास्तूंच्या उद्‌घाटनाची परंपरा पंतप्रधान मोदी यांनी इथेही चालू ठेवली आहे. नेताजी सुभाषचंद्र बोस यांनी स्थापन केलेल्या आझाद हिंद सरकारच्या 75व्या वर्धापनदिन सोहळ्यानिमित्त 21 ऑक्टोबर 2018 ला पंतप्रधानांनी या संग्रहालयाची पायाभरणी केली होती. यानिमित्त पंतप्रधानांनी लाल किल्ल्यावर तिरंगा फडकावला. आपात्कालीन स्थितीतल्या मोहिमांमध्ये उत्कृष्ट कार्य बजावणाऱ्यांचा गौरव करण्यासाठी नेताजी सुभाषचंद्र बोस यांच्या नावाच्या पुरस्काराची घोषणाही पंतप्रधानांनी केली होती. राष्ट्रीय पोलीस स्मारकाचे राष्ट्रार्पणही यावेळी झाले. नेताजी सुभाषचंद्र बोस आणि आझाद हिंद सेनेच्या मूल्यांना आणि आदर्शाला 30 डिसेंबर 2018 ला अंदमान-निकोबार बेटांवर पुन्हा उजाळा दिला. नेताजींनी भारतीय भूमीवर तिरंगा फडकावण्याला 75 वर्ष झाल्याच्या सन्मानार्थ पंतप्रधानांनी टपाल तिकीट, नाणे आणि फर्स्ट डे कव्हरचे अनावरण केले. नेताजींच्या आवाहनाला प्रतिसाद देत अंदमानमधल्या युवकांनी कशा प्रकारे स्वातंत्र्यसमरात स्वत:ला झोकून दिले त्या आठवणींना पंतप्रधानांनी उजाळा दिला. 150 फूट ध्वजस्तंभावर फडकावण्यात आलेला ध्वज 1943 ची स्मृती जतन करण्याचा एक प्रयत्न आहे. नेताजींच्या सन्मानार्थ रॉस आयलंडचे नाव नेताजी सुभाषचंद्र बोस द्वीप असे ठेवण्यात आले आहे. तत्पूर्वी ऑक्टोबर 2015 मध्ये नेताजी सुभाषचंद्र बोस यांच्या कुटुंबियांनी पंतप्रधानांची भेट घेऊन नेताजींशी संबंधित भारत सरकारकडे उपलब्ध असलेल्या फाइल्स उघड करण्याची विनंती केली होती. पंतप्रधानांनी जानेवारी 2018 मध्ये नेताजींशी संबंधित फाइल्सच्या 100 डिजिटल प्रतींचे भारतीय राष्ट्रीय पुराभिलेखाच्या डोमेनवर अनावरण केले. याद-ए-जालियान संग्रहालय 13 एप्रिल 1919 रोजी घडलेल्या जालियानवाला बाग हत्याकांडाची माहिती पुरवेल. पहिल्या महायुद्धात भारतीय सैनिकांच्या शौर्याचे, हौतात्म्याचे दर्शनही संग्रहालय घडवेल. 1857 च्या स्वातंत्र्यसमरावरील संग्रहालय, पहिल्या स्वातंत्र्यसमराचा इतिहास आणि या काळातील भारतीयांच्या शौर्याची आणि बलिदानाची गाथा सांगेल. दृश्यकला संग्रहालयात 16 व्या शतकापासून भारताच्या स्वातंत्र्यापर्यंतच्या कालावधीतील भारतीय कलाकृती असतील. प्रजासत्ताक दिनाच्या पार्श्वभूमीवर देशासाठी हौतात्म्य पत्करलेल्या स्वातंत्र्यसैनिकांच्या स्मृतींना अभिवादन करण्यासाठी पंतप्रधान या संग्रहालयांना भेट देतील.
भारतरत्न पुरस्काराच्या मानकऱ्यांचे पंतप्रधानांकडून अभिनंदन

यंदा भारतरत्न पुरस्काराचे मानकरी ठरलेल्या मानकऱ्यांचे अभिनंदन करत पंतप्रधान नरेंद्र मोदी यांनी त्यांच्या कार्याविषयी कृतज्ञता व्यक्त केली आहे. नानाजी देशमुख यांच्या कार्याचे कौतुक करतांना पंतप्रधान म्हणाले,”ग्रामविकासाच्या क्षेत्रात नानाजी देशमुख यांच्या अतुल्य कर्तृत्वातून ग्रामीण जनतेच्या आयुष्यात आमूलाग्र बदल घडवण्याची प्रेरणा आणि शिकवण आपलयाला मिळते. मानवता, दया आणि वंचितांच्या प्रति सेवाभावाचे ते मूर्तिमंत उदाहरण होते. ते खऱ्या अर्थाने भारतरत्न आहेत.” “भूपेन हजारिका यांची गाणी आणि संगीत पिढ्यानपिढ्या रसिकांना आनंद देत आहे. या संगीतातून न्याय, सौहार्द आणि बंधुभावाची शिकवण जगाला मिळते. भारतीय संगीताची परंपरा त्यांनी जगभरात लोकप्रिय केली. भूपेनद यांचा भारतरत्न या सर्वोच्च नागरी पुरस्काराने सन्मान होतांना बघून आनंद होत आहे.” प्रणब मुखर्जी यांच्याविषयी बोलतांना पंतप्रधान म्हणाले, “प्रणवदा हे सध्याच्या काळातले सर्वोत्तम मुत्सद्दी राजनीतिज्ञ आहेत. त्यांनी अनेक दशके निस्वार्थ भावनेने अथकपणे देशाची सेवा केली आहे. देशाच्या विकासाच्या वाटचालीत त्यांनी आपला अमीट ठसा उमटवला आहे. त्यांची बुद्धीमत्ता आणि शहाणपण याची क्वचितच कोणाशी तुलना करता येईल. त्यांना भारतरत्न पुरस्काराने सन्मानित होतांना बघून अतिशय समाधान वाटते आहेत.”
राष्ट्रकुल स्पर्धा 2022 मध्ये सुवर्णपदक जिंकणाऱ्या भारोत्तोलक मीराबाई चानूचे पंतप्रधानांनी केले अभिनंदन

बर्मिंगहॅम येथील राष्ट्रकुल 2022 क्रीडा स्पर्धेत सुवर्णपदक जिंकल्याबद्दल भारोत्तोलक मीराबाई चानूचे पंतप्रधान नरेंद्र मोदी यांनी अभिनंदन केले आहे. एका ट्विटमध्ये पंतप्रधान म्हणाले; “असामान्य @mirabai_chanu ने भारताला अभिमान वाटेल अशी कामगिरी पुन्हा एकदा केली! तिने बर्मिंगहॅम येथे सुरू असलेल्या राष्ट्रकुल स्पर्धेत सुवर्णपदक जिंकून नवीन राष्ट्रकुल विक्रम प्रस्थापित केल्याचा प्रत्येक भारतीयाला आनंद झाला आहे. तिचे यश अनेक भारतीयांना, विशेषतः नवोदित खेळाडूंना प्रेरणा देईल.
पंतप्रधान उद्या मॉस्को येथे राष्ट्रीय आपत्ती व्यवस्थापन केंद्राला भेट देणार

पंतप्रधान नरेंद्र मोदी उद्या 24 डिसेंबर 2015 रोजी मॉस्को येथे रशियाच्या राष्ट्रीय आपत्ती व्यवस्थापन केंद्राला भेट देणार आहेत. राष्ट्रीय आपत्ती व्यवस्थापन केंद्र हे, बहुस्तरीय समन्वय केंद्र असून ते विविध संस्थांमध्ये समन्वय पुरवण्याचे तसेच लोकांना आणीबाणीच्या स्थितीच्या धोक्याबाबत इशारा देते. या केंद्रात अद्ययावत देखरेख व्यवस्था, माहिती संकलन, विश्लेषण आणि प्रतिकृतीच्या सुविधा आहेत. तसेच या केंद्रात जागतिक दिशादर्शक उपग्रह प्रणाली आणि रिमोट सेन्सिंगवर आधारित जागतिक निरीक्षण तंत्रज्ञानाचा वापर केला जातो. रशियाच्या विविध भागातून मिळालेल्या माहितीचे संकलन येथे केले जाते आणि औद्योगिक सुविधा, गर्दीची ठिकाणे, त्‍सुनामी धोका आणि अन्य आपत्तींवर देखरेख ठेवण्यासाठी हे केंद्र सक्षम आहे.
होळीनिमित्त पंतप्रधानांच्या देशवासीयांना शुभेच्छा

पंतप्रधान नरेंद्र मोदी यांनी देशातील जनतेला होळी सणानिमित्त शुभेच्छा दिल्या आहेत. “होळीच्या पवित्र सणानिमित्त सर्वांना हार्दिक शुभेच्छा. या सणाच्या निमित्ताने सगळीकडे आनंद आणि आपुलकीचे वातावरण कायम राहो,” असे पंतप्रधानांनी म्हटले आहे.
कृषी आणि वनस्पती निगा संबंधित मुद्द्यांवर सहकार्यासाठी भारत आणि इटली यांच्यातल्या सामंजस्य कराराला मंत्रिमंडळाची मान्यता

कृषीविषयक आणि वनस्पती निगा संबंधित मुद्द्यांवर सहकार्य करण्यासाठी भारत आणि इटली यांच्यातल्या सामंजस्य करारावर स्वाक्षऱ्या करायला केंद्रीय मंत्री मंडळाने मान्यता दिली आहे. याआधीच्या करारावर जानेवारी 2008 मध्ये स्वाक्षऱ्या झाल्या होत्या आणि त्याची मुदत जानेवारी 2018 मध्ये संपुष्टात येत असून त्या जागी हा नवा करार येईल. कृषी उत्पादन,पशु पालन, वनस्पती निगा, कृषी संशोधन, अन्नप्रक्रिया आणि उभय बाजूनी निश्चित केलेल्या इतर अतिरिक्त क्षेत्रातले सहकार्य या कराराद्वारे उपलब्ध होणार आहे. कृषी आणि ग्रामीण विकास, तंत्र विषयक देवाण-घेवाण दृढ करणे, कृषी आधुनिकीकरण आणि कृषी-औद्योगिक पायाभूत सुविधा यासंदर्भात उत्पादन सहकार्य, तांत्रिक अडथळे दूर करणे, आधुनिक संशोधन आणि तंत्रज्ञान त्याचबरोबर पशु पालन क्षेत्रात अनुभवाची देव-घेव करण्याची तरतूद या सामंजस्य कराराद्वारे करण्यात आली आहे. कृषी सहयोगासाठीचे दीर्घकालीन उपक्रम विचारात घेण्याबरोबरच, कृषी क्षेत्रात द्विपक्षीय आदान प्रदानाला प्रोत्साहन देण्यासाठी संयुक्त कार्यकारी गटाची स्थापना, या कराराद्वारे करता येणार आहे. या करारामुळे, उभय देशातल्या, सरकारी संस्था, वैज्ञानिक आणि शैक्षणिक संस्था आणि व्यापार समुदाय यांच्यातला संपर्क सुलभ होण्याबरोबरच त्याला प्रोत्साहनही मिळणार आहे.
पॅरालिम्पिक क्रीडा स्पर्धेत उंच उडी प्रकारात  रौप्य पदक जिंकल्याबद्दल  प्रवीण कुमारचे  पंतप्रधानांकडून अभिनंदन

टोक्यो येथे पॅरालिम्पिक क्रीडा स्पर्धेत उंच उडी प्रकारात रौप्य पदक जिंकल्याबद्दल प्रवीण कुमारचे पंतप्रधान नरेंद्र मोदी यांनी अभिनंदन केले आहे. एका ट्विटमध्ये पंतप्रधान म्हणाले; " #Paralympics मध्ये रौप्य पदक जिंकल्याबद्दल प्रवीण कुमार याचा अभिमान वाटतो. हे पदक त्याच्या मेहनतीचे आणि अतुलनीय समर्पणाचे फळ आहे. त्याचे अभिनंदन. त्याच्या भावी वाटचालीसाठी शुभेच्छा. #Praise4Para"
इंदोर येथील  आशरा  मुबारक या  इमाम हुसेन (एसए) यांच्या हौतात्म्य स्मरणोत्सव कार्यक्रमास  पंतप्रधान उपस्थित ; उपस्थितांना संबोधन

पंतप्रधान नरेंद्र मोदी यांनी इंदूर येथे दाऊदी बोहरा समाजा तर्फे आयोजित इमाम हुसेन (एसए) यांच्या हौतात्म्य स्मरणोत्सव कार्यक्रम -अशारा मुबारक येथे उपस्थित राहून प्रचंड लोकसमुद्दयाला संबोधित केले. इमाम हुसेन यांच्या बलिदानाबद्दल स्मरण करून देतांना पंतप्रधान म्हणाले की, शांतता आणि न्याय कायम ठेवण्यासाठी इमाम नेहमीच अन्याया विरोधात उभे राहिले आणि शहीदही झाले . त्यांनी सांगितले की इमामची शिकवण आजही प्रचलित आहे. डॉ. सय्यदना मुफदाद सैफुद्दीन यांनी केलेल्या कामाचे कौतुक करताना पंतप्रधान म्हणाले की, देशाबद्दल प्रेम आणि समर्पण हे त्यांच्या शिकवणींचे वैशिष्ट्य आहे. अनेकांच्या संस्कृतीसह वाटचाल हे भारताचे इतर देशांपेक्षा असलेले वेगळेपण आहे. ” आम्हाला आमच्या इतिहासाबाबत अभिमान आहे, आम्ही वर्तमानावर विश्वास ठेवतो. आणि आम्हाला आमच्या दैदिप्यमान भविष्याबद्दल विश्वास आहे. दाऊदी बोहरा समाजाच्या योगदानावर प्रकाश टाकतांना पंतप्रधान म्हणाले की, या समुदायाने नेहमीच भारताच्या प्रगती आणि विकासाच्या गोष्टींमध्ये महत्त्वाची भूमिका बजावली आहे. त्यांनी आशा व्यक्त केली की, संपूर्ण जगभरात भारताच्या संस्कृतीची ताकद वाढविण्याचे काम त्यांच्याकडे आहे. बोहरा समाजाचे कौतुक करताना पंतप्रधान मोदी म्हणाले की, मला बोहरा समाजाची आपुलकी मिळाली हे माझे सौभाग्य समजतो. गुजरातच्या मुख्यमंत्रिपदाचा कार्यकाळात बोहरा समाजाकडून मिळालेल्या सहाय्यांना स्मरण करुन मोदींनी सांगितले की या समाजाचे प्रेम त्यांना इंदूरला आणते. दाऊदी बोहरा समाजातील विविध सामाजिक पुढाकारांचे कौतुक करताना पंतप्रधान म्हणाले की गरीब व गरजू नागरिकांचे जीवनमान सुधारण्यासाठी विविध प्रयत्न केले जातात. या संदर्भात, त्यांनी आयुष्मान भारत, स्वच्छ भारत अभियान आणि प्रधान मंत्री आवास योजनेसारख्या शासनाच्या विविध विकासात्मक पुढाकारांचा उल्लेख केला. त्यांनी सांगितले की, हा पुढाकार सामान्य लोकांच्या जीवनातं बदल घडवून आणत आहे. पंतप्रधानांनी इंदोर मधील लोकांचे स्वच्छ भारत अभियानाच्या प्रगतीसाठी पुढाकार घेतल्याबद्दल अभिनंदन केले. त्यांनी सांगितले कि, ‘स्वच्छता ही सेवा’ योजना उद्या सुरु करण्यात येणार आहे आणि त्यांनी नागरिकांना या भव्य स्वच्छता मोहीममध्ये सक्रीय सहभागी होण्याचे आवाहन केले. व्यवसायात बोहरा समाजाच्या प्रामाणिकपणाबद्दल बोलताना पंतप्रधानांनी जीएसटी, दिवाळखोरी आणि दिवाळखोरी कोडद्वारे प्रामाणिक व्यवसायकर्ते व कामगारांना प्रोत्साहन दिले. ते म्हणाले की, भारताची अर्थव्यवस्था प्रगतीपथावर आहे आणि नवीन भारताचे क्षितिज व्यापक आहे. या प्रसंगी मध्यप्रदेशचे मुख्यमंत्री श्री शिवराजसिंह चौहानही उपस्थित होते. डॉ. सैयदना मुफदाद सैफुद्दीन यांनी पंतप्रधानांनी केलेल्या उत्कृष्ट कार्याची प्रशंसा केली आणि देशासाठी ते करत असलेल्या कार्यासाठी त्यांनी शुभेच्छा दिल्या.
पंतप्रधानांनी मध्य प्रदेशच्या स्थापना दिनानिमित्त  तेथील जनतेला  शुभेच्छा दिल्या

पंतप्रधान नरेंद्र मोदी यांनी मध्य प्रदेशच्या स्थापना दिनानिमित्त जनतेला शुभेच्छा दिल्या आहेत. एका ट्विटमध्ये पंतप्रधान म्हणाले; "मध्य प्रदेशच्या जनतेला राज्य स्थापना दिनाच्या हार्दिक शुभेच्छा. नैसर्गिक संसाधने आणि कला-संस्कृतीने समृद्ध हा प्रदेश असाच प्रगती पथावर अग्रेसर राहो ."
केनियाचे  माजी पंतप्रधान राईला ओडींगा यांनी घेतली पंतप्रधानांची भेट

केनियाचे माजी पंतप्रधान आणि विरोधी पक्षनेते राईला ओडींगा यांनी आज नवी दिल्लीत पंतप्रधान नरेंद्र मोदी यांची भेट घेतली. सुमारे दहा वर्षांपूर्वी गुजरातचे मुख्यमंत्री म्हणून केनियाचा दौरा केल्याची आठवण पंतप्रधान मोदी यांनी यावेळी सांगितली. ओडींगा यांनीही 2009 आणि 2012 मधील भारत दौऱ्याच्या आठवणी सांगितल्या. उभय नेत्यांनी अलिकडच्या काळातली भारत-केनिया संबंधातील प्रगती तसेच परस्पर हिताच्या प्रादेशिक आणि जागतिक मुद्द्यांवर चर्चा केली.
राष्ट्रीय युवा दिनाचे पंतप्रधानांच्या हस्ते उद्‌घाटन

पंतप्रधान नरेंद्र मोदी यांनी राष्ट्रीय युवा दिनानिमित्त छत्तीसगढमध्ये नया रायपूर येथे रेसकोर्स मार्गावरुन व्हिडीयो कॉन्फरन्सिंगद्वारे उद्‌घाटनपर भाषण केले. अल्प कालावधीत किती जास्त साध्य करता येते याचा झळाळता आदर्श आणि सर्व युवांसाठी प्रेरणा देणारे स्वामी विवेकानंद यांची आज जयंती आहे, असे पंतप्रधान म्हणाले. छत्तिसगडमध्ये आज एकत्रितपणे देशाच्या विविध भागांतून आलेले युवक देशाच्या विविधतेचे प्रतिनिधीत्व करतात, मात्र भारतमातेच्या सेवेच्या समान मंत्राने ते परस्परांशी जोडले गेले आहेत, असे पंतप्रधान म्हणाले. ते म्हणाले की एकजुटीच्या याच संकल्पनेने एके दिवशी आपल्याला स्वातंत्र्य मिळवून दिले होते आणि आज ते आपल्याला नव्या उंचीवर नेत आहे. देशातील 125 कोटी नागरिक देशाला नव्या उंचीवर नेण्याच्या ध्येयाने एकत्र आले आहेत. ज्या देशात इतकी जास्त युवा शक्ती आहे त्याची उद्दीष्ट्ये आणि स्वप्ने अमर्याद असली पाहिजेत, असे पंतप्रधान म्हणाले. व्याख्येनुसार, भूतकाळाची काळजी न करता भविष्यातील उद्दीष्ट्ये गाठण्याच्या दिशेने कार्यरत असतो, त्याला युवा म्हणतात, असे मत पंतप्रधानांनी व्यक्त केले. सद्‌भावना आणि एकजुटीवर भर देत, शांतता, एकी आणि सद्‌भावनेशिवाय विकास निरर्थक असतो, असे पंतप्रधानांनी सांगितले. आपण कितीही विकसित झालो तरी शांतता ही आपली पहिली गरज आहे. वैविध्यपूर्ण असतानाही एकजूट कायम राखण्याची एकमेवाद्वितीय वृत्ती आपल्याकडे आहे, हे भारताने जगाला दाखवून दिले आहे. वेदांपासून विवेकानंदांपर्यंत आणि उपनिषदांपासून उपग्रहांपर्यंत विस्तारलेला हा आपल्या पूर्वजांचा वारसा आहे, असे पंतप्रधान म्हणाले. या शतकाला भारताचे शतक बनविण्यासाठी आपल्या युवकांना क्षमता आणि कौशल्ये प्रदान करणे, हे भारताचे ध्येय आहे असे श्री नरेंद्र मोदी यांनी सांगितले. नक्षलवादाची समस्या असतानाही या दिशेने प्रगती करणाऱ्या छत्तीसगढ राज्याचे पंतप्रधानांनी कौतुक केले. श्रम सन्मानाच्या महत्त्वावर पंतप्रधानांनी भर दिला आणि लोकांमध्ये श्रमसन्मान रुजवला पाहिजे, असे मत व्यक्त केले. विकास साध्य करण्यासाठी गरीबांच्या जीवनात विशेषत: ग्रामीण भागातील गरीबांच्या जीवनात परिवर्तन घडवून आणणे, हे भारताचे ध्येय असले पाहिजे, असे पंतप्रधान म्हणाले. युवकांनी 16 जानेवारी रोजी नवी दिल्लीत स्टार्ट अप इंडिया समारंभाच्या शुभारंभाचे साक्षीदार व्हावे, असे आवाहन त्यांनी केले. 2019 आणि 2022 या वर्षी अनुक्रमे महात्मा गांधींची 150 वी जयंती आणि स्वातंत्र्याची 75 वी वर्षपूर्ती असेल त्यामुळे या वर्षासाठी युवकांनी ठाम ध्येय निश्चित करण्याच्या दिशेने विचार करावा, असे आवाहन पंतप्रधानांनी युवकांना केले.
अलीगड मुस्लिम विद्यापीठाच्या प्रतिनिधीमंडळाने पंतप्रधानांची भेट घेतली

अलीगड मुस्लिम विद्यापीठाच्या पाच सदस्यीय प्रतिनिधीमंडळाने आज पंतप्रधान नरेंद्र मोदी यांची भेट घेतली. कुलगुरु लेफ्टनंट जनरल जमीर उद्दीन शाह यांच्या नेतृत्चाखालच्या या प्रतिनिधीमंडळाने पंतप्रधानांसमवेत संशोधन, शिक्षण, कौशल्य विकास आणि गंगा पुनरुज्जीवन यांच्याशी संबंधित विषयांवर चर्चा केली.
पंतप्रधान उद्या जम्मू-काश्मिरच्या दौऱ्यावर

पंतप्रधान नरेंद्र मोदी उद्या जम्मू-काश्मिरच्या दौऱ्यावर जाणार आहेत. श्रीनगरमधील शेरे-ए-काश्मिर मैदानावर एका जनसभेला ते संबोधित करतील. या दौऱ्यादरम्यान पंतप्रधान 450 मेगावॅट क्षमतेच्या बगलिहार जलविद्युत प्रकल्पाच्या दुसऱ्या टप्प्याचे उद्‌घाटन करतील तसेच चंद्रकोट, रामबन येथील कार्यक्रमात राष्ट्रीय महामार्ग 44 च्या उधमपूर-रामबन आणि रामबन बनिहाल या मार्गाच्या चौपदरीकरणाचे भूमिपूजन करणार आहेत. यावेळी मोदी एका सभेला देखील संबोधित करणार आहेत.
पंतप्रधान आणि फ्रान्सचे अध्यक्ष यांच्या भेटीबाबतचे प्रसिद्धी पत्रक

कोपनहेगनमधील दुसऱ्या भारत-नॉर्डिक शिखर परिषदेहून परतताना 4 मे 2022 रोजी पंतप्रधान नरेंद्र मोदी यांनी फ्रान्सचा अधिकृत दौरा केला. 2. पॅरिसमध्ये पंतप्रधानांनी फ्रान्सचे अध्यक्ष महामहिम इमॅन्युएल मॅक्रॉन यांच्याबरोबर आणि प्रतिनिधी स्तरावरही भेट घेतली. संरक्षण सहकार्य, अंतराळ, नील अर्थव्यवस्था, नागरी आण्विक मुद्दे आणि नागरीकांचे परस्पर संबंध यासह अनेक द्विपक्षीय मुद्द्यांवर उभय नेत्यांनी चर्चा केली. 3. प्रादेशिक आणि जागतिक सुरक्षेच्या दृष्टिकोनाचा उभयतांनी आढावा घेतला आणि भारत-फ्रान्स धोरणात्मक भागीदारी जागतिक हितासाठी एक शक्ती बनवण्यासाठी एकत्र काम करण्याच्या उपायांवर दोन्ही नेत्यांनी चर्चा केली. पंतप्रधानांच्या फ्रान्स दौऱ्याने केवळ दोन्ही देशांमधीलच नव्हे तर दोन्ही नेत्यांमधील दृढ मैत्री आणि सद्भावना दिसून आली. 4. पंतप्रधानांनी राष्ट्राध्यक्ष मॅक्रॉन यांना लवकरात लवकर भारत भेटीवर यावे साठी आमंत्रित केले. 5. इथे पाहू शकत असलेले संयुक्त निवेदन दोन्ही नेत्यांच्या चर्चेनंतर जारी करण्यात आले.
” संवाद – ग्लोबल इनिशिएनटीव्ह ऑन काँफ्लिट अव्हॉइडन्स ऍण्ड  एन्व्हायरमेन्ट कंसेन्सस” च्या दुसऱ्या पर्वात पंतप्रधानांचा व्हिडीओ संदेश

“संवाद – ग्लोबल इनिशिएनटीव्ह ऑन काँफ्लिट अव्हॉइडन्स ऍण्ड एन्व्हायरमेन्ट कंसेन्सस ” चे दुसरे पर्व आज आणि उद्या यांगून इथे आयोजित करण्यात आले आहे. या वैशिष्ट्यपूर्ण परिषदेची पहिली बैठक, सप्टेंबर 2015 मध्ये विवेकानंद केंद्राने, नवी दिल्लीत आयोजित केली होती. विविध धर्म आणि परंपरांचे प्रतिनिधित्व करणाऱ्या या परिषदेला, पंतप्रधानांनी संबोधित केले होते. संवादच्या दुसऱ्या बैठकीला पंतप्रधान नरेंद्र मोदी यांनी व्हिडीओ कॉन्फरन्सिंगद्वारे संदेश दिला.जगभरातल्या समाजाला, संघर्ष कसा टाळावा हवामान बदलासारख्या जागतिक आव्हानाला कसे सामोरे जावे शांतता आणि सलोख्यासह सुरक्षित आयुष्य कसे घालवावे यासारखे प्रश्न भेडसावत आहेत. विविध धर्म आणि संस्कृती तसेच अध्यात्माच्या अनेक शाखांत ज्याची मूळे खोलवर रुजली आहेत अशा, मानवतेच्या वैचारिक दीर्घ परंपरांच्या आधाराने या प्रश्नांचा शोध घेणे नैसर्गिक ठरेल. कठीण मुद्द्यांबाबत संवादावर ठाम विश्वास असणाऱ्या प्राचीन भारतीय परंपरेचे आपण पाईक असल्याचे पंतप्रधान म्हणाले. संघर्ष टाळण्यासाठी आणि विचारांची देवाण घेवाण करण्यासाठीची, ‘तर्क शास्त्र’ ही प्राचीन भारतीय संकल्पना, संवाद आणि चर्चेवर आधारित आहे. भारतीय पुराणातले, भगवान राम, श्रीकृष्ण, भगवान बुद्ध, भक्त प्रल्हाद यांचा दाखला देतानाच,या सर्वांच्या कृतीचा उद्देश धर्माचा सांभाळ करण्याचे होते असे पंतप्रधान म्हणाले. जगातल्या समुदायांमध्ये दुही निर्माण करून, राष्ट्राराष्ट्रामध्ये आणि समाजामध्ये संघर्षाची बीजे पेरणाऱ्या, धार्मिक रूढी आणि पूर्वग्रहांचे उच्चाटन करण्यासाठी संवाद किंवा चर्चा हाच एकमेव मार्ग असल्याचे पंतप्रधान म्हणाले. मानवाने निसर्गाची जोपासना केली नाही तर, हवामान बदलाच्या रूपाने निसर्ग त्यावर व्यक्त होतो. आधुनिक समाजासाठी पर्यावरणविषयक कायदे आणि नियमावली आवश्यक असल्याचे सांगतानाच सामंजस्यपूर्ण पर्यावरणविषयक प्रतिसादात्मक जाणिवेची गरज त्यांनी व्यक्त केली. केवळ शोषण करून घेण्याचे एक संसाधन म्हणून निसर्गाकडे न पाहता, मानवाने निसर्गाशी तादात्म्य पावले पाहिजे, त्याचा आदर केला पाहिजे. 21 व्या शतकातले जग, परस्परांवर अवलंबून असून, दहशतवादापासून ते हवामान बदलापर्यंत अनेक जागतिक आव्हाने या जगासमोर ठाकली असताना, आशियातल्या प्राचीन संवादाच्या परंपरेद्वारे त्यावर तोडगा मिळेल असा मला विश्वास आहे.
पुरुषांच्या मैदानी स्पर्धेतील ट्रिपल जंपमध्ये सुवर्णपदक जिंकल्याबद्दल पंतप्रधानांनी एल्डोस पॉल यांचे केले अभिनंदन

बर्मिंगहॅम राष्ट्रकुल –2022 स्पर्धेतील पुरुषांच्या मैदानी खेळात, ट्रिपल जंप क्रीडा प्रकारात सुवर्णपदक जिंकल्याबद्दल पंतप्रधान नरेंद्र मोदी यांनी एल्डोस पॉलचे अभिनंदन केले आहे. आपल्या ट्विटर संदेशामध्ये पंतप्रधान म्हणाले,” “आजची ट्रिपल जंप स्पर्धा ऐतिहासिक आहे. देशातील खेळाडूंनी उत्कृष्ट कामगिरी केली आहे.सुवर्णपदक विजेता प्रतिभाशाली खेळाडू एल्डोस पॉल याचे अभिनंदन. त्याने मागील आंतरराष्ट्रीय स्पर्धांमध्ये देखील उत्कृष्ट कामगिरी करून दाखवली आहे.त्याने खेळासाठी घेतलेले परिश्रम प्रशंसनीय आहेत.#Cheer4India”
प्रधानमंत्री किसान सन्मान निधी (पीएम-किसान) योजनेंतर्गत 1 एप्रिल 2020 पासून आसाम, मेघालय, जम्मू-काश्मीर व लदाख केंद्रशासित प्रदेशातील लाभार्थ्यांच्या आधार सीडिंग च्या अनिवार्यतेच्या शिथिलतेला अजून एक वर्षाची मुदतवाढ द्यायला केंद्रीय मंत्रिमंडळाची मंजुरी

पंतप्रधान नरेंद्र मोदी यांच्या अध्यक्षतेखालील केंद्रीय मंत्रिमंडळाने आज प्रधानमंत्री किसान सन्मान निधी (पीएम-किसान) योजनेंतर्गत 1 एप्रिल 2020 पासून आसाम, मेघालय, जम्मू-काश्मीर व लदाख केंद्रशासित प्रदेशातील लाभार्थ्यांच्या आधार सीडिंग च्या अनिवार्यतेच्या शिथिलतेला अजून एक वर्षाची अर्थात 31 मार्च 2021 पर्यंत मुदतवाढ द्यायला मंजुरी दिली आहे. पंतप्रधान नरेंद्र मोदी यांनी 24 फेब्रुवारी 2019 रोजी प्रधानमंत्री किसान सन्मान निधी (पीएम-किसान) योजनेचे उद्घाटन केले. देशभरातील सर्व शेतीयोग्य जमीन असणाऱ्या सर्व भूधारक शेतकऱ्यांना काही अपवाद वगळता उत्पनाचा आधार देणे हे या योजनेचे उद्दिष्ट आहे. या योजनेंतर्गत लाभार्थ्याच्या बँक खात्यात 2000 रुपयांच्या प्रत्येकी तीन मासिक हप्त्यांमध्ये वर्षाकाठी 6000 रुपये थेट जमा केले जातात. 1 डिसेंबर 2018 पासून हि योजना लागू झाली आहे. 1 डिसेंबर 2019 पासून, आसाम व मेघालय आणि जम्मू-काश्मीर व लदाख हे केंद्र शासित प्रदेश वगळता पीएम-किसान पोर्टलवर राज्य/ केंद्रशासित प्रदेशांनी अपलोड केलेल्या आधार सीड माहितीद्वारे लाभ वितरीत करण्यात येत आहेत. आसाम व मेघालय आणि जम्मू-काश्मीर व लदाख मधील लाभार्थ्यांना आधार सीडिंग मध्ये 31 मार्च 2020 पर्यंत शिथिलता देण्यात आली होती. असा अंदाज वर्तवण्यात आला आले आहे की आसाम आणि मेघालय आणि जम्मू-काश्मीर आणि लडाखच्या केंद्रशासित प्रदेशांना लाभार्थ्यांच्या आकडेवारीचे आधार सीडिंगचे काम पूर्ण करण्यास अधिक वेळ लागेल आणि जर डेटा सीडिंग आवश्यक अनिवार्यतेच्या शिथिलतेला मुदतवाढ दिली नाही तर या राज्ये / केंद्रशासित प्रदेशांच्या लाभार्थ्यांना 1 एप्रिल 2020 पासून या योजनेचा लाभ मिळू शकणार नाही. या राज्ये आणि केंद्रशासित प्रदेशांमधील एकूण लाभार्थी शेतकर्‍यांची संख्या ज्यांना 8 एप्रिल 2020 पर्यंत किमान एक हप्ता देण्यात आला आहे असे आसाममध्ये 27,09,586 लाभार्थी, मेघालयात 98,915 लाभार्थी आणि लडाखसहित जम्मू-काश्मीरमध्ये 10,01,666 लाभार्थी आहेत.
व्यापार संघटनांच्या मान्यतेसंदर्भात तरतुदी करण्यासाठी व्यापार संघटना कायदा 1926 मध्ये दुरुस्ती करायला मंत्रिमंडळाची मंजुरी

पंतप्रधान नरेंद्र मोदी यांच्या अध्यक्षतेखाली केंद्रीय मंत्रिमंडळाने व्यापार संघटनांच्या मान्यतेसंदर्भात तरतुदी करण्यासाठी व्यापार संघटना कायदा 1926 मध्ये दुरुस्ती करायला मंजुरी दिली आहे. लाभः यामुळे पुढील मदत मिळेल. केंद्र व राज्य पातळीवर व्यापार संघटनांना मान्यता त्रिपक्षीय संस्थांमध्ये कामगारांचे खरे प्रतिनिधित्व सुनिश्चित करणे सरकारकडून कामगारांच्या प्रतिनिधींची मनमानी नामनिर्देशन रोखणे आणि खटले आणि औद्योगिक अस्थिरता कमी करणे प्रस्तावित विधेयकामुळे सरकारद्वारे त्रिपक्षीय संस्थांमध्ये कामगारांच्या प्रतिनिधींचे नामांकन अधिक पारदर्शी होईल. म्हणून मान्यता प्राप्त व्यापार संघटना औद्योगिक सुसंवाद राखण्यासाठी जबाबदार असतील. केंद्र / राज्य पातळीवरील व्यापार संघटनांची मान्यता वेगवेगळ्या विभागांद्वारे अशा प्रकारच्या प्रक्रियांची लबाडी कमी करेल. मान्यताप्राप्त व्यापार संघटनांना केंद्रीय किंवा राज्य पातळीवर विशिष्ट भूमिका सोपवल्या जाऊ शकतात.
पंतप्रधानांच्या हस्ते वाराणसीत प्रमुख विकासप्रकल्पांचे उद्‌घाटन

पंतप्रधान नरेंद्र मोदी यांनी आज वाराणसीतील बनारस हिंदू विद्यापीठात एका जनसभेत अनेक महत्वपूर्ण विकास प्रकल्पांचे उद्‌घाटन तसेच पायाभरणी केली. ज्या प्रकल्पांचे उद्‌घाटन करण्यात आले त्यामध्ये पुरानी काशीसाठी एकात्मिक ऊर्जा विकास योजना आणि बनारस हिंदू विद्यापीठात अटल इनक्युबेशन सेंटर यांचा समावेश आहे. ज्या प्रकल्पांची पायाभरणी करण्यात आली त्यात बनारस हिंदू विद्यापीठात प्रादेशिक नेत्र विज्ञान केंद्राचा समावेश आहे. या सर्व प्रकल्पांचा एकूण खर्च 550 कोटी रुपयांपेक्षा अधिक आहे. यावेळी बोलतांना पंतप्रधान म्हणाले की, वाराणसीमध्ये परिवर्तन घडवून आणण्याबरोबरच शहराचा समृद्ध वारसा जतन करण्याचे प्रयत्न देखील केले जात आहेत. शहराची प्राचीन ओळख कायम ठेवत आधुनिकीकरण केले जात आहे असे ते म्हणाले. काशीच्या जनतेच्या गेल्या चार वर्षातील संकल्पामुळे जो बदल घडून आला तो आता दृश्य स्वरुपात दिसत आहे. नरेंद्र मोदी यांनी वीज, रस्ते आणि अन्य पायाभूत क्षेत्रातील प्रकल्पांचा उल्लेख करताना सांगितले की, या प्रकल्पांनी लक्षणीय प्रगती केली असून वाराणसी आणि आसपासच्या परिसरातील लोकांच्या जीवनात सुधारणा घडवून आणली आहे. जेंव्हा नागरिक वाराणसी कॅन्टोनमेंट स्टेशनची छायाचित्रं ऑनलाईन पोस्ट करतात तेंव्हा ते पाहून आपल्याला अतिशय आनंद होतो असे ते म्हणाले. वाहतूक क्षेत्रातल्या पायाभूत सुविधांच्या आधुनिकीकरणाचे काम केले जात आहे असे ते म्हणाले. शहराची स्वच्छता आणि सौंदर्य वाढवण्यासाठी केल्या जाणाऱ्या कामाचाही त्यांनी उल्लेख केला. पर्यटन क्षेत्रात परिवर्तन घडवून आणण्याचा प्रयत्न एक निरंतर प्रयत्न असल्याचे ते म्हणाले. या संदर्भात त्यांनी सारनाथ येथे केल्या जाणाऱ्या कामाचा उल्लेख केला. रस्ते, वीज आणि पाणी यासारख्या मूलभूत सुविधा वाराणसीच्या आसपासच्या ग्रामीण भागात पुरवल्या जात आहेत असे पंतप्रधान म्हणाले. काशी आता एक आरोग्य केंद्र म्हणून उदयाला येत आहे असे ते म्हणाले. आज उद्‌घाटन करण्यात आलेल्या अटल इनक्युबेशन सेंटरचा उल्लेख करतांना ते म्हणाले की, स्टार्ट अप्सने याच्याशी संपर्क साधायला सुरुवात केली आहे. वाराणसी हे देशातील निवडक शहरांपैकी एक आहे जिथे पाईपद्वारे स्वयंपाकाचा गॅस पुरवला जातो. शहराच्या परिवर्तनाचा समान संकल्प पूर्ण करण्यासाठी वाराणसीच्या जनतेने स्वत:ला समर्पित करावे असे आवाहन पंतप्रधानांनी केले.